**Játékszabályok**

**VIII. ELTE ALUMNI KUPA**

A nevezéssel az induló csapatok, illetve a részvétellel a torna valamennyi résztvevője elfogadja a jelen szabálykönyvet.

1. **Csapatok**

Résztvevő csapatok

* A tornán minden játékos saját felelősségére vesz részt.
* A tornán induló csapatok és játékosaik kötelesek a tornán sportszerű viselkedés tanúsítani.

Játékjogosultság

* Egy játékos a torna során csak egyetlen csapatban szerepelhet.
* A csapatok összetételét a szervezők nem ellenőrzik, de a szabályok elleni vétség a versenyből való kizárással jár.
* A szervezők fenntartják a jogot, hogy előzetes jelzés esetén méltányosságot gyakoroljanak a jogosultság elbírálásában.
1. **Mérkőzések**

Játékvezető

* A mérkőzést a torna előre felkért játékvezetői vezetik.
* A játékvezető döntéseinek és ítéleteinek a mérkőzés ideje alatt mindkét csapat pályán lévő és cserejátékosai, a szurkolók és a tornán részt vevő személyek kötelesek magukat alávetni. A játékvezetők döntése vitathatatlan.

Játékosok a pályán

* A mérkőzést két csapat játssza, 5 mezőnyjátékossal illetve 1 kapussal csapatonként. A kapusnak a mezőnyjátékosokétól eltérő színű mezben kell játszania.
* Egy pályán lévő csapat valamennyi mezőnyjátékosának hasonló felsőrészt kell viselnie, ami lehet csapatmez vagy – a szervezők által biztosított – jelölőmez.
* Cserélni a mérkőzés során korlátlan számban lehet. A cserét akkor lehet végrehajtani, ha a labda játékon kívül van.
* A lecserélendő játékosnak először el kell hagynia a játékteret, a becserélendő játékos csak ezt követően léphet be a játéktérre, a pálya oldalvonalán kijelölt cserezónában.
* A cserére vonatkozó szabályok megszegése esetén a cserejátékost 2 perces kiállítással kell figyelmeztetni. A játékot ilyenkor meg kell szakítani és közvetett szabadrúgással kell folytatni az ellenfél javára onnan, ahol a labda a megszakítás pillanatában volt.

A mérkőzések lefolyása

* Minden mérkőzés a térfél kiválasztásával veszi kezdetét, amelyet a játékvezető és a csapatkapitányok határoznak meg.
* A félidő elején és gól után középkezdés van. Ilyenkor minden játékosnak a saját térfelén kell tartózkodnia, és az ellenfél játékosainak legalább 5 m-es távolságot kell tartaniuk a labdától. A két félidőt térfélcsere szakítja meg, a félidők között – a térfélcseréhez szükséges időn túl – szünet nincs.
* A labda játékba hozása
* Amennyiben az oldalvonalakon áthalad a labda, úgy bedobás következik. A bedobást arról a helyről kell elvégezni, ahol a labda kiment. Bedobás helyett a labdát berúgással is játékba lehet hozni. Bedobásból, illetve berúgásból közvetlenül (más játékos érintése nélkül) gól nem érhető el. Bedobásnál a védekező csapat játékosának legalább 5 méterre kell állnia a labdától.
* Amennyiben az alapvonalakon áthalad a labda, úgy értelemszerűen kidobás, vagy szöglet következik. Kapusról is van szöglet. A szögletrúgásnál a védekező csapat játékosának legalább 5 méterre kell állnia a labdától.
* Kidobást kell ítélni, ha a támadó csapat játékosát érintve hagyta el a labda a védekező csapat alapvonalánál a játékteret. A kidobásnál akkor kerül játékba a labda, ha az a büntetőterületet elhagyta.
* Hazaadás
* Lábbal passzolt hazaadást a kapus nem foghatja meg kézzel; az ilyen hazaadás esetén közvetett szabadrúgást kap az ellenfél.
* A bedobást (függetlenül attól, hogy azt dobják, vagy rúgják) a kapus nem foghatja meg kézzel.
* Szabadrúgás
* Szabálytalanság esetén szabadrúgás jár, a szabadrúgásnál a labda elrúgásáig a védekező csapat játékosai a labdától 5 méteres távolságot kötelesek tartani.
* Szabadrúgásból közvetlenül érhető el gól, kivéve közvetett szabadrúgás esetén, ilyenkor a labdát le kell passzolni.
* A büntetőterületen belüli szabálytalanság esetén büntetőrúgás következik. A büntetőterületen belül a büntetőrúgás elvégzésekor csak a kapus tartózkodhat, aki – oldalirányú mozgás kivételével – nem mozdulhat el a gólvonalról. A büntetőrúgást követően kipattanó labda játékban marad.
* A pályán tanúsított kirívóan sportszerűtlen magatartásért vagy elkövetett ilyen szabálytalanságért a magatartás vagy szabálytalanság súlyától függően játékvezetői figyelmeztetés vagy 2 perces kiállítás jár; a kiállítás 2 percében a csapat egyel kevesebb játékossal játszik.
* Azt a játékost, akit ugyanazon mérkőzésen második alkalommal kellene 2 perces büntetéssel sújtani, a játékvezető véglegesen, cserével kizárja a játékból, amikor is a cserejátékos csak 2 perc elteltével léphet a pályára.
* A becsúszó szerelés tilos (szabadrúgást kap az ellenfél), kivétel a kapus labdára irányuló védése esetén
* Ha a játékot a jelen szabályzatban meg nem határozott okból meg kell szakítani, akkor a játékot játékvezetői labdával kell folytatni onnan, ahol a labda a játék megszakításának pillanatában volt. A labda akkor kerül játékba, amikor földet ér.
1. **A kupa lebonyolítása**

A lebonyolítás tervek szerint az alábbi elvek mentén kerül kialakításra:

* A mérkőzések 2x10 percesek, futóórával, az órát csak sérülés esetén állítják meg a játékvezetők.
* A csapatok sorsolással négy csoportba kerülnek, ahol körmérkőzéseket játszanak.
* Ha mérkőzés valamelyik mérkőző fele nem jelenik meg időben, vagy négynél kevesebb játékossal tud csak felállni, a mérkőzés eredménye játék nélkül 3:0 az ellenfél javára. Az erre vonatkozó döntést a játékvezető hozza meg.
* A mérkőzések között a pályán melegítésre, maximum 2 perc áll rendelkezésre.
* A csoportmérkőzések során a győzelem 3 pontot, a döntetlen 1 pontot, a vereség 0 pontot ér. A csoportmérkőzések során a csapatok által szerzett pontokat összeszámolják, a csoporton belül a csapatok helyezését – az alábbiak szerint – ez állapítja meg.
* A csoportokból az első és a második helyezett jut tovább.
* A csoporton belüli helyezést pontegyenlőség esetén dönt: 1) egymás elleni eredmény, 2) gólkülönbség 3) több lőtt gól 4) sorsolás
1. **Helyszín és felszerelés**
* A torna helyszíne: ELTE Bogdánfy utcai Sporttelep, fedett műfüves pályák (1117. Bp., Bogdánfy Ö. u. 10./A)
* A játék a szervezők által biztosított labdával folyik.
* A játékosok rendelkezésére állnak a létesítmény öltözői, és mellékhelyiségei. A szervezők nem vállalnak felelősséget a csapatok, illetve szurkolók értéktárgyaiért.
* A műfüves pályához megfelelő hernyótalpas vagy salakcipő viselete ajánlott, teremcipő használata megengedett, stoplis (függetlenül attól, hogy éles vagy formattált, fém vagy műanyag) cipő használata tilos.
* A játékosok nem viselhetnek olyan felszerelést, amely veszélyezteti saját maguk, vagy az ellenfél testi épségét. (Nem viselhető pl. óra, ékszer, testékszer, kar- és nyaklánc.)

\* \* \*

Jó játékot és felkészülést mindenkinek!

Budapest, 2017. december 15.